Oscar-onderhoud dan op SA-TVPistorius in gesprek met Mark Williams-Thomas. Foto: ITV Die eksklusiewe ITV-onderhoud wat deur die ondersoekende joernalis Mark Williams-Thomas behartig word, is in Pistorius se oom se huis in Waterkloof opgeneem. Die onderhoud word Vrydag in Brittanje uitgesaai. M-Net en Supersport het intussen ook die regte bekom om die onderhoud uit te saai. Die onderhoud sal as deel van ŉ spesiale Carte Blanche-program uitgesaai word vanaf 22:55 op M-Net en M-Net City (kanaal 115). SuperSport sal dit ook weer uitsaai en dit sal daarna op DStv Catch Up beskikbaar wees. “Die onderhoud sal letterlik minute nadat dit op ITV uitgesaai is op ons skerms wees,” het Jan du Plessis, direkteur: M-Net kanale, gesê. “Die inhoud van die dokumentêr sal ongetwyfeld hoofnuus regoor die wêreld wees en ons kykers sal in staat wees om dit eerste en in hoë gehalte op die M-Net kanale te sien.” Volgens Du Plessis sal die Carte Blanche-span agtergrond en kommentaar oor die onderhoud verskaf. Maroela Media het vroeër berig dat Arnold Pistorius, Oscar se oom, ontken het dat Oscar betaal is vir die onderhoud. Volgens Arnold het hy besluit dat Oscar wel een onderhoud moet toestaan omdat die familie se stilte gelei het tot onakkurate beriggewing en ongegronde bespiegeling in die media en onder lede van die publiek. ITV berig Pistorius gee in die onderhoud sy weergawe van wat die aand gebeur het toe hy Steenkamp in die badkamer van sy spoghuis in Silver Lakes, Pretoria, doodgeskiet het. Hy word uitgevra oor sleutelelemente in die verdediging se saak wat uiteindelik tot sy skuldigbevinding gelei het en praat ook oor sy verhouding met Steenkamp, bewerings van sy vorige aggressiewe gedrag teenoor haar en sy vorige gebruik van vuurwapens. Volgens ITV is die Steenkamp-familie glo gevra om deel van die program te wees, maar het die versoek van die hand gewys. Pistorius sal op 6 Julie weer in die hooggeregshof in Pretoria verskyn vir vonnisoplegging. Lees alle vorige berigte oor Oscar Pistorius op Maroela Media.